Dokter bekommerd ná baba glo in hospitaal brandBaba Juan Venter. Foto: Verskaf. Dokters is bekommerd oor die brandwonde wat die vier weke oue Juan Venter glo in die Bertha Goxwa-hospitaal in Germiston opgedoen het nadat een van dié wonde septies geraak het. Juan se ma, Mariaan Pienaar (25), het Maandag aan Maroela Media gesê die dokter is veral bekommerd oor die wond aan Juan se linkerknie. “Juan se wonde lyk al beter as wat dit was, maar die wond op sy linkerbeen is septies,” het Pienaar gesê. Juan se wonde op 21 Julie. Maroela Media het verlede week berig dat Pienaar op 18 Junie aan haar en haar verloofde, Riaan Venter, se eersteling geboorte geskenk het. Die paartjie bly in Boksburg. Juan het brandwonde opgedoen nadat hy glo met ‘n elektriese kombers in die hospitaal gebrand het toe sy slegs twee dae oud was. Juan se wonde het na twee weke swart geword waarna hy en Pienaar na die Chris Hani Baragwanath-hospitaal in Soweto oorgeplaas is. Dit is hoe Juan se wonde twee weke gelede gelyk het. Sy het daarna ŉ privaatdokter genader wat onderneem het om Juan gratis te behandel. Pienaar en Juan is uiteindelik op 10 Julie uit die hospitaal ontslaan. Die dokter het versoek om anoniem te bly. Sy het aan die paartjie bevestig dat Juan wel brandwonde opgedoen het. Die paartjie gaan regstappe teen die Gautengse departement van gesondheid doen. Hulle raadpleeg vandeesweek ŉ prokureur oor die pad vorentoe. Intussen het Annerie du Plooy, die direkteur van die Hero Burn Foundation, aan Maroela Media gesê sy is met die ouers in verbinding en het onderneem om Juan te help met verdere behandeling. Die organisasie gaan ook sorg dat Juan die beste produkte ontvang om sy brandwonde mee te behandel. “Dit is belangrik om so gou as moontlik die wonde genees te kry om te voorkom dat permanente skade aangerig word,” het Du Plooy gesê. Hero Burn is ŉ nie-winsgewende organisasie wat ondersteuning bied aan en omsien na brandslagoffers. Vir meer inligting oor die organisasie besoek hul Facebook-blad. Lees ook: Foto’s: Twee dae oue baba in hospitaal gebrand